‘પેલો છોકરો શું નામ કહ્યું હતું એનું ? હા.... મલ્હાર! એની સાથે કાંઈ વાંધો પડ્યો છે ?’ કૌશલ્યાબહેન સફેદ સાડીનો છેડો સંકોરતાં પૂછ્યું. એમના ઉજ્જડ કપાળ પર એ વખતે ચિંતાનાં વાદળો છવાયેલાં હતાં. ગુલાલ એમને વધારે ચિંતા કરાવવા નહોતી માગતી. એણે તરત જ ફેઈસ પર હાસ્ય લાવીને મજાક કરી, ‘ના, મોમ, કોઈ ટેન્શન નથી. લવમાં ઊંઘ ના આવે એ તો તને ખબર જ હશે. મને પણ એવું જ થયું છે, જા તું જઈને સૂઈ જા’ એણે મોમ સાથેની શાબ્દિક છૂટછાટનો ઉપયોગ કર્યો. મમ્મી સાચું માની ગયાં, એમણે પણ મજાક કરી, ‘આવી રીતે ઉજાગરા કર્યા વગર એને અહીં જ બોલાવી લે ને એટલે ફટાફટ તમને આશીર્વાદ આપી દઉં.’